Janckulík, Igor, poslanec NR SR (2020-02-21):
Ďakujem za slovo. Vážený pán predsedajúci, kolegyne, kolegovia, ja len krátko nadviažem na tie faktické poznámky a na mojich predrečníkov, chcem spomenúť, že ako sa spomalili výstavby diaľnic a rýchlostných ciest. Národná diaľničná spoločnosť vždy vydáva plán prípravy a výstavby rýchlostných ciest a určitý harmonogram. Chcem tu spomenúť, že od 31. 8. 2016, ako bol pán minister Érsek ministrom, tak ako, ako nastali tieto spomalenia. D3 Žilina – Brodno – Kysucké Nové Mesto: posun výstavby o tri roky. Malo sa začať stavať december 2019, teraz je plánovaný august 2022. Ďalej D3 Kysucké Nové Mesto – Osčadnica: posun termínu výstavby 3 roky. Mala začať výstavba v december 2019, teraz po novom november 2022. Ďalej R4 Prešov – severný obchvat II. etapa: posun termínu výstavby 2 roky. Pôvodný bol marec 2019, teraz je február 2021. R3 Tvrdošín – Nižná. Tento úsek už mal byť hotový v decembri 2019, žiaľ, stále prebieha verejné obstarávanie, už vyše 2,5 roka. Asi to vyhrala firma, ktorá nie je spriaznená s..., spriaznená s nejakými ľuďmi, tak preto sa to asi blokuje. Alebo ja nechápem, aby 2,5 roka sa takýto krátky úsek – 4,5 km – riešil. Ďalej. Čo som spomínal R3, tam sú ešte ďalšie dva úseky. Nižná – Dlhá..., Dlhá – Sedliacka Dubová, tu je posun, ako som spomínal, 5 rokov, na máj ’24. Chýba tam smiešnych 3,5 mil., aby mohla sa urobiť dokumentácia na stavebné povolenie. Viete, ťažko sa mi bude teraz vysvetľovať občanom, že 50 euro ušetria a domy im budú praskať. Za 50 euro určite tieto domy si neopravia, to určite títo ľudia nepochopia. Ďalej musím spomenúť D1 Turany – Hubová, pôvodný termín september 2019, nový je september 2021, ale to dobre vieme, že to je úplne nereálny termín, lebo tam ešte nevieme, že či pôjdeme cez tunel Korbeľka. Ďalej R1 Banská Bystrica – Slovenská Ľupča, pôvodný termín jún 2018, nový termín je november ’21. A mohol by som ďalej a ďalej spomínať ďalšie a ďalšie úseky, kde došlo k posunom. Musím spomenúť určite zastavenie tunela Višňové, stále nevieme, kedy tunel Višňové sa začne stavať, to znamená, že prepojenie Bratislavy, Košíc, to teraz niekto by musel byť prorok, aby odhadol, a nevieme ani, koľko nás to bude stáť. To sú neskutočné peniaze. Tak ako moji predrečníci spomenuli, Národná diaľničná spoločnosť určite je podfinancovaná, určite sú tam aj problémy s vedením, nie je to úplne ideálne, určite, keby tu bol pán Raši, tak bude povedať, že ja som bol splnomocnenec vlády a čo som pre to spravil, aby sa rýchlostné cesty rýchlejšie budovali. Ja si myslím, z môjho postavenia, že som mal jeden a pol zamestnanca na mojom úrade a úplne nízky rozpočet, ktorý som aj tak potom venoval Slovenskej správe ciest, a Slovenská správa ciest robila za tieto peniaze inteligentné bezpečnostné priechody v obciach, tam v tých obciach, kde tieto obce čakajú už roky rokúce na zlepšenie dopravnej situácie v ich obciach. Podarilo sa mi vytvoriť pracovné skupiny zo starostov a primátorov dotknutých obcí, kadiaľ tieto rýchlostné cesty by mali ísť, pravidelne sme sa stretávali s vedením Národnej diaľničnej spoločnosti a na ministerstve a vytvárali sme tlak. Za môjho účinkovania sa mi podarilo vyhlásiť verejné obstarávanie na rýchlostnú cestu R2 Kriváň – Mýtna, R3 Tvrdošín – Nižná a R4 severný obchvat, I. etapa, Prešova. Mohli by sme tu dlho o tom rozprávať. Ja si myslím, že tých 80 mil., ako tu kolegovia spomenuli, určite bude nám chýbať, bude nám aj chýbať na Slovenskú správu ciest. Vieme, že Slovenská správa ciest je značne podfinancovaná a VÚC-ky na týchto cestách vykonávajú údržbu na základe objednávky, a viem, keď potrebujeme aj niekedy obyčajnú jamu zalátať, tak Slovenská správa ciest nemôže ani na túto obyčajnú, bežnú jamu nájsť peniaze vo svojom rozpočte. To nehovorím už o ďalších finančných zdrojoch, ktoré Slovenská správa ciest, žiaľ, nemá, máme také problémy, že napríklad most v Trstenej teraz máme uzavretý, oprava bude tohoto mostu stáť možno, ja neviem, 3-4 mil., ale pritom sme potrebovali smiešnych 208-tisíc. Týchto 208-tisíc Slovenská správa ciest nedokázala dva roky nájsť v svojom rozpočte. Tak čo sa stalo? Most sa nakoniec uzatvoril a oprava bude stáť 3 až 4 mil. Takto hospodárime. Ďakujem za pozornosť.